text: Slut med smøg på perronen
  30 juni 2014 kl. 12.07
  DSB har varslet det for et år siden. Men nu er det alvor. Fra tirsdag morgen er det slut med en smøg på perronen.
  Siden januar 2007 har det været forbudt at ryge i DSBs tog og på stationerne. Nu kommer forbuddet til at omfatte perroner, så de tobakshungrende ikke længere kan få stillet deres trang, når de stiger af toget ? eller lige før, de skal af sted.
  - Det er en beslutning, der blev truffet for et år siden, hvor vi meldte det ud til kunder og ansatte. Det gjorde vi for at sikre, at alle var informeret, så de kunne vænne sig til tanken, siger Susanne Mørch Koch, der er direktør for DSB Kommerciel og Personale.
  I en kundeundersøgelse fra 2012 angav 70 pct. af de ikke-rygende kunder, at de ønskede et totalt forbud.
  Direktøren tilføjer, at der er kommet mange reaktioner på forbuddet. Blandt dem også reaktioner fra kunder, der ikke kan tåle røg. De glæder sig over, at de fremover ikke skal forklare, at de ikke kan tåle tobaksrøg, men blot kan henvise til DSB?s ordensreglement.
  I den københavnske Metro er der i dag rygeforbud på perronerne. Og Arriva og FynBus indfører også et lignende forbud fra tirsdag.
  